ddrg/super_eurlex huggingface dataset:
4.3.2

V prípade, že sa štatutárne sídlo nezhoduje so sídlom riadenia spoločnosti, sa tiež sťažuje presadzovanie nárokov, keďže je možné, že žaloba bude musieť byť doručená do štatutárneho sídla spoločnosti resp. právoplatne uznaný nárok bude nutné vymáhať v krajine sídla registrácie. Podľa doterajších skúseností je medzinárodné doručovanie napriek ustanoveniam platným v celej Únii (nariadenie 1393/2007 o doručovaní písomností a nariadenie 805/2004 o európskom exekučnom titule pre nesporné nároky) obtiažne, takže súdne uplatňovanie, ako aj vymáhanie nároku by bolo oveľa náročnejšie a trvalo by dlhšie. Smernica by preto bezpodmienečne mala predpisovať zhodu štatutárneho a administratívneho sídla, tak ako to právne predpisy EÚ stanovili v prípade európskych spoločností (SE) a európskych družstiev (SCE).
3.8

V súčasnom zložitom období zmien a prispôsobovania by sa dalo očakávať, že naštartovanie dynamiky by mohlo prísť z eurozóny, ktorej riadenie je rozvinutejšie a kde by mohla byť väčšia súdržnosť činností. Táto dynamika musí zohľadniť potrebu zachovať hospodársku a sociálnu súdržnosť celej EÚ. Vzhľadom na existujúce riziká týkajúce sa sociálnych rozdielov by sociálni partneri mohli zaviesť mechanizmus monitorovania rozdielov, aby ich bolo možné korigovať. Toto monitorovanie by sa malo opierať o posilnený dohľad a malo by zohľadniť vzájomnú závislosť systémov zamestnanosti. Mohla by ho vykonávať Európska nadácia pre zlepšovanie životných a pracovných podmienok alebo by mohlo byť založené na činnosti Výboru pre zamestnanosť, ktorý vykonáva monitorovanie výsledkov v oblasti zamestnanosti.
1.3

Dôležité je, aby sa budúca správa siete zamerala na jej hlavné hodnoty, teda na jej otvorenosť, rozsiahlosť, neutralitu a všeobecnú dostupnosť s čo najmenšími prekážkami. EHSV však upozorňuje na to, že v oznámení nie je dostatočne rozpracovaná ani koncepcia správy založenej na spolupráci, ku ktorej by EÚ mala prispieť, ani nástroje a podmienky, ktoré by mali zaručiť postupy rozhodovania o internete s účasťou viacerých strán. Predovšetkým by sa malo lepšie vyjasniť, kto by mal dohliadať na riadenie siete.
4.1.2

Priťahovať nadaných ľudí a vysoko kvalifikovaných pracovníkov, ponúkať atraktívne možnosti štúdia pre mladých ľudí z tretích krajín a zabezpečiť, aby zostali a neskôr pracovali v Európskej únii, uznávať kvalifikácie získané v týchto krajinách, poskytovať pomoc a asistenciu možným emigrantom v krajinách ich pôvodu, aby sa im uľahčil vstup do Únie – to všetko sú dôležité a veľmi cenné opatrenia, ktoré obohatia štáty Únie v intelektuálnej i hospodárskej oblasti, a ktoré preto EHSV musí podporovať. Najprv si však treba uvedomiť, že nie je to isté získať nadaných a vysoko kvalifikovaných ľudí z tretích krajín s vysokým potenciálom vytvárania intelektuálnych a hospodárskych hodnôt a z krajín, ktoré bojujú o to, aby sa vzmohli a nadobudli vyššiu úroveň bohatstva a prosperity. Z pozície členských štátov Únie je to síce vynikajúca stratégia, ale pre tretie krajiny môže znamenať podstatnú stratu dôležitého ľudského kapitálu. Vyžaduje sa spolupráca medzi EÚ a tretími krajinami v rámci partnerstiev v oblasti mobility.
4.6

Článok 42: navrhované obdobie začiatku uplatňovania do dvoch rokov od nadobudnutia účinnosti určite je určite náročné vzhľadom na počet potrebných úprav, a to najmä v členských štátoch so slabou administratívnou štruktúrou (opätovná notifikácia súboru notifikovaných orgánov na úrovni 28 členských štátov, zmena dĺžky trvania platnosti osvedčení o zhode), ale potrebné so zreteľom na ciele prevencie a zlepšenia pracovných podmienok, predovšetkým pokiaľ ide o zníženie počtu nehôd v práci.
3.1

Základný dokument Komisie sprevádzajú dva doplňujúce detailnejšie pracovné dokumenty útvarov Komisie. Prvý z nich sa sústreďuje na proces, analýzu a postupy navrhnuté v stratégii, zatiaľ čo druhý poskytuje detailný náhľad do odvetví súvisiacich s lesným hospodárstvom, napr. drevospracujúceho a nábytkárskeho priemyslu, výroby a úpravy celulózy a papiera, ako aj polygrafie (10). Vzhľadom na ich doplnkový charakter a dôležitosť by mala byť týmto sprievodným dokumentom venovaná dostatočná pozornosť. EHSV by mal sledovať všetky súčasné a budúce iniciatívy založené na stratégii lesného hospodárstva EÚ alebo súvisiacich dokumentoch a zapájať sa do nich.
1.6

EHSV upozorňuje Komisiu, EP a Radu na tieto skutočnosti: — európsky regulačný rámec by umožnil všetkým prevádzkovateľom tohto sektora prístup na jednotný trh s dodávaním zásielok a zaručil by, že sa osobitná pozornosť bude venovať problematike univerzálnosti a cenovej dostupnosti tejto služby, najmä pokiaľ ide o okrajové, horské, ostrovné či znevýhodnené oblasti, — nedostatky podrobného štatistického rámca, ktorý by bol porovnateľný v celom reťazci od online objednávky až po cezhraničné doručenie produktov, by sa mali odstrániť pomocou zjednodušených postupov v zmysle zásady univerzálnosti („one size fits all“), — na základe spoločných definícií stanovených na základe dohody všetkých zainteresovaných strán, najmä MSP, by mala byť vytvorená jednotná a otvorená štruktúra interoperabilného riadenia interaktívnych internetových platforiem, ktoré by boli pre užívateľov ľahko zrozumiteľné, a to pod vedením Európskej komisie (EK), — mali by byť dané jasné pokyny na využitie spoločných finančných nástrojov zameraných na: výskum a technologické inovácie; životné prostredie a klímu, energetiku a dopravu; nové povolania a odbornú prípravu; súdržnosť, územie a menšie podniky, — MSP by mala byť poskytnutá vhodná podpora pri realizácii plánu tým, že sa navrhnú konkrétne opatrenia a vyčlenia primerané prostriedky na podporu ich zapojenia do online obchodu za rovnakých podmienok pre všetkých, — v duchu Small Business Act by sa mala zaviesť v celom sektore dopravy a logistiky regulácia prispôsobená problémom MSP, a to s podporou ich referenčných organizácií, — CEN by mal byť čo najskôr poverený vypracovať normy ukazovateľov kvality pre európsku značku bezpečnosti a kvality dodávania zásielok, aby sa zabezpečila kvalita a spoľahlivosť, udržateľnosť a sociálne záruky a záruky bezpečnosti, — mal by sa zabezpečiť pevný a koherentný sociálny rozmer, ktorý by bol schopný zaručiť rozšírený európsky sociálny dialóg v tomto sektore; ďalej prístup k primeraným možnostiam odbornej prípravy a odbornej rekvalifikácie; primerané a dôstojné pracovné podmienky a odmeňovanie; mala by sa odstrániť neistá a nenahlásená práca, ktorá sa objavuje najmä na externe zadanom poslednom úseku doručovania.
3.3.5

Po tretie, je potrebné zistiť, do akej miery je v oblasti trestného práva nutné stanoviť minimálne požiadavky týkajúce sa vymedzenia trestných činov a trestov v oblastiach obzvlášť závažnej trestnej činnosti s cezhraničným rozmerom, ako je terorizmus, obchodovanie s ľuďmi, sexuálne vykorisťovanie, nezákonný obchod s drogami resp. so zbraňami, pranie špinavých peňazí, falšovanie a pozmeňovanie, počítačová kriminalita a organizovaný zločin. Je potrebné preskúmať do akej miery je nevyhnutná harmonizácia trestného práva, pokiaľ ide o konanie, ktoré sa v trestnoprávnych systémoch jednotlivých členských štátoch posudzuje natoľko odlišne, že to môže negatívne ovplyvniť ľudské práva a právnu istotu (5).
3.10

EHSV považuje za správne, že sa v rámci programov pre školy má podporovať distribúcia ovocia a zeleniny vrátane banánov a mlieka. Obmedzenie na konzumné mlieko považuje EHSV za pochybné, odporúča však pokračovať v rozširovaní palety mliečnych výrobkov pri zohľadnení nutričných a vzdelávacích aspektov. EHSV si rozhodne želá, aby sa prednostne používali čerstvé potraviny z udržateľnej európskej produkcie. Pokiaľ je to v rámci týchto programov možné, mali by mať produkty a aktivity programov pre školy sezónny a regionálny charakter alebo by to mali byť produkty či špeciality spadajúce pod označenia pôvodu a zemepisné označenia chránené na území EÚ (CHOP a CHZO).
1.12

EHSV zdôrazňuje svoje presvedčenie, že treba oživiť udržateľný rozvoj európskeho hospodárstva, ktorý by bol v záujme kvality života, práce a zdravia občanov a ochrany životného prostredia, a to v úzkom spojení so všetkými ostatnými politickými prioritami stratégie Európa 2020, a v plnom súlade s globálnou stratégiou prechodu na planetárnu rovnováhu založenú na kvalitatívnom hospodárskom raste a ktorý by pomohol odstrániť chudobu a sociálnu nespravodlivosť a zároveň zachovať prírodné zdroje pre budúce generácie.
3.3

Problematika transakcií so spriaznenými stranami sa sústreďuje na názor, že akcionári zvyčajne nemajú prístup k dostatočným informáciám o takýchto navrhovaných transakciách, ani primerané nástroje na to, aby čelili (nekorektným) transakciám. Od spoločností registrovaných na regulovanom trhu sa preto bude vyžadovať, aby si akcionármi nechali schváliť všetky transakcie so spriaznenými stranami, ktoré predstavujú viac ako 5 % aktív spoločností. Okrem toho budú musieť oznamovať transakcie so spriaznenými stranami, ktoré sú väčšie ako 1 % ich aktív, a budú ich musieť nechať posúdiť nezávislou treťou stranou. Budú umožnené výnimky pri transakciách medzi spoločnosťou a členmi jej skupiny, ktorí sú v úplnom vlastníctve spoločnosti.
3.1.3

Pravdepodobne najzaujímavejšie prvky oznámenia sa týkajú pravidiel poisťovní a dôchodkových fondov pri dlhodobom investovaní. Revidovaná smernica Solventnosť II nadobudne účinnosť na začiatku roka 2016 a mala by umožniť poisťovniam investovať do akéhokoľvek druhu aktív podliehajúcich „zásade obozretnej osoby“. Môže to prispieť k rozvoju udržateľných trhov so sekuritizovanými nástrojmi. Pokiaľ ide o dôchodkové fondy, existujú návrhy, aby sa v spolupráci s Európskym orgánom pre poisťovníctvo a dôchodkové poistenie zamestnancov (EIOPA) vytvoril rámec, ktorý by viedol k vytvoreniu jednotného trhu s osobnými dôchodkami v Európe, čím by sa potenciálne aktivizovali vyššie dlhodobé úspory.
3.1

Modrý rast, zahŕňajúci tradičné sektory a rozvíjajúce sa a vznikajúce sektory, je komplexná, ambiciózna výzva, ktorú je potrebné zvládnuť pomocou integrovaného prístupu. Pri rozvoji pobrežných oblastí by sa mali zohľadňovať záujmy rôznych zainteresovaných sektorov, nemalo by sa pritom zabúdať na environmentálne otázky, pričom osobitná pozornosť by sa venovala aj aspektom územného a námorného plánovania, ktoré určujú, aké produkty cestovného ruchu budú ponúkané. Treba pripomenúť, že na riešenie tejto otázky je potrebný medzisektorový prístup, keďže bez zaručenia využívania pôdy a ochrany životného prostredia sa nedá rozvíjať ani pobrežný, ani iný druh cestovného ruchu. Význam využívania zdrojov obnoviteľnej energie je jednoznačný a vyžaduje si intenzívnu propagáciu. Treba však venovať osobitnú pozornosť umiestneniu infraštruktúry, aby sa nevylúčil rozvoj činností námorného cestovného ruchu. Zariadenia na výrobu jadrovej energie by sa nemali budovať v turisticky atraktívnych oblastiach. V pobrežných oblastiach je potrebné dosiahnuť dynamickú rovnováhu, keďže počasie aj ľudská aktivita sa neustále menia. Prírodné zdroje sú základom hospodárstiev, a spolu s inováciami by sa mali považovať piliere inteligentného, sociálne inkluzívneho rastu.
2.1

Zámerom návrhu je zvýšiť transparentnosť transakcií spočívajúcich vo financovaní cenných papierov (SFT (1)), hlavne týmito troma spôsobmi: — monitorovanie systémových rizík týkajúcich sa financovania cenných papierov: navrhované nariadenie vyžaduje, aby všetky operácie financovania cenných papierov boli nahlásené do centrálnej databázy. To by orgánom dohľadu umožnilo lepšie zistiť spojenia medzi bankami a tieňovými bankovými subjektmi a umožnilo by objasniť operácie vypožičiavania, ktoré tieto subjekty uskutočňujú; — poskytovanie informácií investorom, ktorých majetok je vložený do financovania cenných papierov: podľa tohto návrhu musia byť operácie financovania cenných papierov uskutočňované investičnými fondmi alebo inými obdobnými štruktúrami opísaná v podrobných správach. To by umožnilo zvýšiť transparentnosť vo vzťahu k investorom, ktorí by takto mohli prijímať informovanejšie investičné rozhodnutia. — činnosti ďalšieho založenia: nariadenie umožní zvýšiť transparentnosť ďalšieho založenia finančných nástrojov (akékoľvek vopred určené využitie záruky príjemcom tejto záruky na vlastnú potrebu) tým, že stanovuje minimálne podmienky, ktoré účastníci musia splniť, vrátane písomnej dohody a predchádzajúceho súhlasu s ďalším založením. Takto by klienti alebo ich protistrany museli súhlas dať ešte pred ďalším založením. Okrem toho by toto rozhodnutie prijímali na základe jasných informácií o možných rizikách tejto operácie.
4.2.3

V Dublinskom dohovore sa určuje, ktorý členský štát je zodpovedný za preskúmanie žiadosti o azyl, EHSV sa však domnieva, že tento systém nepodporuje solidaritu medzi členskými štátmi. Žiadatelia o azyl by mali mať možnosť podať žiadosť v ktoromkoľvek členskom štáte. V strednodobom horizonte je nevyhnutné poskytnúť EÚ nové právomoci s cieľom zabezpečiť, aby o žiadostiach o azyl rozhodovala EÚ a nie štátne orgány. Vzhľadom na to by sa žiadosti preskúmali rýchlejšie a takisto by sa zlepšili podmienky poskytnutia azylu. Teda Dublinský dohovor by sa mal nahradiť inkluzívnejším systémom EÚ, v ktorom by sa zohľadňovali želania žiadateľov o azyl a ktorý by zabezpečil vyváženejšie rozdelenie zodpovednosti medzi členské štáty.
5.4.1.

V bielej knihe sa navrhuje zmeniť článok 22 nariadenia, aby len členské štáty, ktoré majú právomoc preskúmať koncentráciu (v súčasnosti „jeden alebo viaceré členské štáty“), mohli požiadať o postúpenie Komisii do 15 pracovných dní a v súlade so svojou vnútroštátnou legislatívou. Komisia by mala možnosť rozhodnúť sa, či žiadosť o postúpenie akceptuje, alebo nie. Ak by sa rozhodla žiadosť akceptovať, mala by právomoc pre celé EHP. Ak by však proti postúpeniu namietal jeden alebo viaceré členské štáty s právomocou (pričom nemusia uviesť dôvod), Komisia by sa právomoci vzdala pre celé EHP a členské štáty by si ponechali svoju právomoc.
5.3

V kontexte veľkej mobility by sa mala preskúmať možnosť slobody výberu poskytovateľov služieb v zdravotníctve, pričom by sa zvážili alternatívy, vďaka ktorým by sa predišlo tomu, že užívatelia budú podliehať rozhodovacej právomoci štátu alebo poisťovacích spoločností, a to bez toho, aby to ovplyvnilo kvalitu služieb a ochranu tých najznevýhodnenejších skupín. Táto téma je natoľko dôležitá, že by sa jej malo venovať stanovisko z vlastnej iniciatívy, aby sa podrobne preskúmala.
1.3

Výbor preto tiež navrhuje zriadiť konzultačnú platformu, v ktorej by boli zastúpené všetky strany, pričom by sa zohľadnili a využili doposiaľ získané skúsenosti s existujúcimi konzultačnými fórami. Fungovala by ako katalyzátor, aby bolo čo najskôr možné v reálnom čase poskytovať informácie o cestovaní, plánovaní ciest a tarifách. Výbor je ochotný zohrávať v tejto platforme určitú úlohu, predovšetkým pokiaľ ide o zabezpečenie záujmov občianskej spoločnosti.
5.4

I keď právo EÚ uznáva dôležitosť poručníctva, nedefinuje povinnosti poručníka. Poručník by mal byť kvalifikovaným zástupcom, ktorý by mal mať skúsenosti so starostlivosťou o maloletých a znalosti vnútroštátneho cudzineckého práva a právnych predpisov o ochrane dieťaťa a bol by oprávnený zastupovať dieťa vo všetkých rozhodovacích procesoch za predpokladu, že dieťa s tým súhlasí (8). Poručník by musí mať finančné zdroje potrebné na zapojenie ďalších odborníkov, ak je to v najlepšom záujme dieťaťa.
—

rbracetop; závery a odporúčania štúdie, ktorú objednal riadiaci výbor EHSV pre stratégiu Európa 2020 a vypracoval A. Bellagamba: „Priorities, challenges and prospects for civil society: involvement in the Europe 2020 strategy beyond 2015 – Case study of four Member States (BE, FR, IT, NL)“.
4.7

ICAO si predsavzala, že v rokoch 2016 až 2018 zavedie pre RPAS normy a odporúčané postupy (standards and recommended practices, SARP) a pravidlá leteckej navigácie (procedures for air navigation, PAN) týkajúce sa lietadiel, užívateľov, povoľovania, rozpoznávania a vyhýbania (sense and avoid), komunikácie a predpisov riadenia letovej prevádzky. Ako uviedla študijná skupina UAS, do roku 2018 zverejní ICAO všetky pravidlá týkajúce sa RPAS.
3.6

EHSV sa obáva, že poľnohospodárom by v dôsledku zavedenia osobitných limitných hodnôt na výrobky z ekologického poľnohospodárstva, najmä v súlade so smernicou 2006/125/ES, vznikli značné dodatočné výdavky. To by brzdilo úspešný rozvoj tohto odvetvia alebo by mu v ňom bránilo a malo negatívny dosah predovšetkým na menších ekologických výrobcov. EHSV vychádza z toho, že ekologickí poľnohospodári pracujú v tých istých environmentálnych podmienkach ako všetci ostatní poľnohospodári. Preto by sa nemali stanovovať osobitné limitné hodnoty. Ochrana spotrebiteľov by nemala byť rozdelená na dve zložky.
1.1.4

Po prvé, v dôsledku zvyšujúcej sa informovanosti občanov narastajú zároveň ich obavy v súvislosti so zhromažďovaním a využívaním osobných údajov zo strany orgánov verejnej správy alebo zhromažďovaním údajov v širšom meradle. Takisto si uvedomujú, že väčšia interoperabilita má vplyv na to, akým spôsobom sa môžu údaje vymieňať a využívať. V návrhu sa tieto riziká a obavy nijako netematizujú, pokiaľ ide o občanov alebo o úspešnú realizáciu programu ISA2. EHSV by rád upozornil na jedno zo svojich predchádzajúcich stanovísk týkajúcich sa ochrany osobných údajov, ako aj na postoj európskeho dozorného úradníka pre ochranu údajov, a zdôraznil, že je potrebné posilniť ochranu pre občanov (1) (pozri list európskeho dozorného úradníka pre ochranu údajov: https://secure.edps.europa.eu/EDPSWEB/webdav/site/mySite/shared/Documents/Consultation/Comments/2014/14-02-14_letter_Council_reform_package_EN.pdf)
1.7

To je obzvlášť závažný problém, pokiaľ ide o realizáciu stratégií, z ktorej by mali najviac ťažiť hospodárske subjekty a subjekty občianskej spoločnosti. Do značnej miery závisí účinná a efektívna realizácia od predchádzajúceho zapojenia partnerov, ktorí by mali byť náležite informovaní a mali by vyjadriť svoj súhlas, pričom by ich skúsenosti slúžili ako príspevok v procese formovania stratégie. Právom sa očakáva „európska pridaná hodnota“ a z tohto uhla pohľadu sa zdá byť navrhovaný nový model sľubný.
4.2

Nemáme spoľahlivé informácie o tom, aký veľký je európsky priemysel v oblasti rozvoja aplikácií a služieb súvisiacich so satelitnými údajmi ani aká je jeho činnosť. Mala by sa realizovať štúdia týkajúca sa rôznych častí hodnotového reťazca, ktoré sú zapojené do vývoja nadväzujúcich vesmírnych aplikácií. Kvalitné údaje o potenciáli v oblasti rastu zamestnanosti a tvorby bohatstva v rôznych sektoroch by boli stimulom pre trh a priniesli by väčšiu politickú podporu.
2.8

Európu obmývajú tieto moria: Jadranské more, Iónske more, Severný ľadový oceán, Atlantický oceán, Írske more, Baltské more, Čierne more, Stredozemné more a Severné more.
1.12

V rámci medzinárodnej spolupráce s účasťou WHO v oblasti mobilného zdravotníctva sa musí v prvom rade klásť dôraz na vypracovanie zoznamu zariadení so zdravotníckym využitím, etické zásady, ochranu údajov a interoperabilitu. Malo by sa zvážiť zahrnutie mobilného zdravotníctva do programu rokovaní o TTIP medzi USA a EÚ.
1.2

EHSV v plnej miere súhlasí so závermi Európskej rady z 23. júna 2014 týkajúcimi sa potreby „zmodernizovať spoločnú vízovú politiku, a to uľahčením legitímneho cestovania a posilnením miestnej schengenskej konzulárnej spolupráce, pričom by sa mala zachovať vysoká úroveň bezpečnosti a zaviesť nová správa schengenského priestoru“.
6.4

Partnerstvá v oblasti mobility by mali komplexnejšie a vyváženejšie rozvíjať aspekty mobility a legálnej migrácie, a to by malo byť ich základnou prioritou. EHSV podporuje partnerstvá v oblasti mobility, ktoré boli uzavreté s niektorými krajinami pôvodu (36), ale navrhuje, aby boli zodpovedajúce dohody vyrovnanejšie a pre zmluvné strany právne záväzné. Doposiaľ sa priority zameriavali na bezpečnosť, návrat, readmisiu neregulárnych migrantov a hraničný dozor. EÚ by mala aj týmto krajinám a ich príslušníkom ponúknuť príležitosť prisťahovať sa za prácou a vzdelaním prostredníctvom legálnych, flexibilných a transparentných postupov.
3.7

Trestná činnosť – obchodovanie s drogami, ľuďmi a zbraňami – na západnom pobreží Afriky vzrastá. Krajiny v Guinejskom zálive majú 13 % podiel na dovoze ropy do EÚ a 6 % podiel na jej dovoze plynu, pričom samotná Nigéria produkuje 5,8 % ropy dovážanej do EÚ. Nedávno objavené zásoby ropy a zemného plynu na mori len zvýšia dôležitosť tohto regiónu. Výcvik poskytnutý pobrežnej stráži v rámci programu kritických námorných ciest v Guinejskom zálive (CRIMGO) je vítaný. Mala by sa hľadať súčinnosť medzi agentúrami EÚ a neeurópskymi aktérmi pri interpretácii satelitných snímok plavidiel. Kľúčové je povedomie o námorných otázkach a súkromné subjekty by mali pomôcť vládam získať úplnejší obraz o námornej sfére. V Guinejskom zálive by sa mal zaviesť spoľahlivý systém hlásenia udalostí.
1.18

EHSV kritizuje skutočnosť, že stratégia neobsahuje konkrétne opatrenia na zlepšenie „sociálneho rozmeru“ v regióne. Mali by sa do nej zapracovať priority a opatrenia na podporu začlenenia osôb so zdravotným postihnutím, predchádzanie diskriminácii na základe rasy alebo etnického pôvodu, veku, sexuálnej orientácie alebo pohlavia, ako aj riešiť sociálne problémy spôsobené nelegálnymi migračnými prúdmi, ktoré sa týkajú predovšetkým južnej časti tohto regiónu.
4.6.2.

Myšlienka obehového hospodárstva je založená na analýze celého životného cyklu využívania zdrojov. Podporuje recykláciu, zámenu určitých zdrojov, trvanlivosť a opätovné používanie výrobkov, zníženie odpadu v celom reťazci vrátane jeho zníženia pri zdroji, ekodizajn výrobkov a služieb, nové obchodné modely atď. Zavádza nové formy riadenia, do ktorého sa zapájajú všetci aktéri občianskej spoločnosti. Výbor vyzýva Komisiu, aby predložila podrobnú politickú stratégiu prechodu na obehové hospodárstvo. Okrem toho vyžaduje, aby sa Komisia vo svojich politických návrhoch o podpore ekodizajnu, inováciách a stimulácii investícií vyjadrovala konkrétnejšie a predstavila zrozumiteľné návrhy vrátane informácií o rozpočte, ktorý sa vyčlení na podporu aktivít obehového hospodárstva, a o používaní inovatívnych finančných nástrojov, ako sú ekologické dlhopisy. Komisia by teda mala pokračovať vo svojej práci a mala by: a) vysvetliť súvislosť medzi týmto novým rámcom a inými európskymi politikami, predovšetkým politikou reindustrializácie (suroviny, inovácie, bezpečnosť a ochrana zdravia pri práci, doprava atď.) a energetickou a klimatickou politikou; b) zaradiť ciele efektívneho využívania zdrojov do revidovanej stratégie Európa 2020 a zohľadniť pritom návrhy Európskej platformy efektívneho využívania zdrojov; c) určiť konkrétnejšie opatrenia, ktoré povedú k skutočnej zmene modelov výroby a spotreby, pričom sa bude vychádzať z nevyhnutného znižovania pri zdroji v súvislosti s využívaním určitých zdrojov (vzhľadom na ich vzácnosť alebo toxicitu), k prechodu na menej materialistickú a kooperatívnejšiu spoločnosť a zvýšeniu blahobytu pracovníkov a celej spoločnosti.
6.3.

Mal by vzniknúť konsolidovaný spoločný trh civilného letectva EÚ. EHSV však varuje, že uzly by sa nemali uprednostňovať na úkor regionálnych letísk. Oba druhy letísk sa dopĺňajú a mali by ostať integrálnou súčasťou hlavnej a komplexnej siete, o ktorej sa zmieňuje politika TEN-T. Niekedy to vyústi do preťaženia a zároveň rastu.
1.3.

Výbor žiada, aby sa začala participatívna iniciatíva za vypracovanie výhľadových analýz na európskej úrovni, ktorou by sa dala konkrétna podoba spoločnej vízii všetkých verejných a súkromných aktérov, a poskytli tak zosúladené a účinné opatrenia a nástroje na úrovni EÚ, členských štátov a regiónov na konsenzuálny prechod na obehové hospodárstvo, a tiež konkrétne impulzy programu ekologických inovácií. Mali by sa podporovať siete aktérov občianskej spoločnosti, ktoré sa zasadzujú za prechod na model obehového hospodárstva. Výbor by mohol takéto siete aktívne propagovať a mohol by preskúmať, či je možné zriadiť a spravovať európsku platformu obehového hospodárstva.